การควบคุมภายใน

คณะกรรมการตรวจสอบ

เพื่อให้บริษัทมีการกำกับดูแลกิจการที่ดี(Good Corporate Governance)
ตามหลักการกำกับดูแลกิจการที่ดีของตลาดหลักทรัพย์ฯเพื่อทำให้ผู้ถือหุ้นและนักลงทุนทั่วไปมั่นใจในการบริหารงานของบริษัทฯ

คณะกรรมการบริษัทฯได้แต่งตั้งคณะกรรมการตรวจสอบของบริษัทไดนาสตี้ เซรามิคจำกัด(มหาชน)
ให้ปฏิบัติหน้าที่ในการสอบทานข้อมูลต่างๆ ที่เกี่ยวข้องกับการรายงานทางการเงิน
การตรวจสอบภายใน และการตรวจสอบโดยผู้สอบบัญชีรับอนุญาต ปฏิบัติตามหลักบรรษัทภิบาล
และส่งเสริมให้บริษัทฯ มีการปฏิบัติตามข้อพึงปฏิบัติที่ดีของบริษัทจดทะเบียน เพื่อให้บริษัทฯ
มีการกำกับดูแลกิจการที่ดี
ตลอดจนให้คำแนะนำในเรื่องการบริหารความเสี่ยงและระบบควบคุมภายใน
โดยรายงานผลให้คณะกรรมการบริษัททราบ

คณะกรรมการตรวจสอบประกอบด้วยกรรมการอิสระ จำนวน 4 ท่าน
โดยมีผู้อำนวยการสำนักงานตรวจสอบ เป็นเลขานุการคณะกรรมการตรวจสอบ ดังมีรายนามต่อไปนี้

1. ประธานกรรมการตรวจสอบ พลเอก ยุทธศักดิ์ ศศิประภา

2. กรรมการตรวจสอบ พลตำรวจเอก พัชรวาท วงษ์สุวรรณ

3. กรรมการตรวจสอบ นาย สุรศักดิ์ โกสิยะจินดา

4. กรรมการตรวจสอบ นาย โยธิน จ๋วงพานิช

5. เลขานุการคณะกรรมการตรวจสอบ นางสาว สนธยา เยาวหลี

ขอบเขตหน้าที่และความรับผิดชอบคณะกรรมการตรวจสอบที่สำคัญ ได้แก่

(1) สอบทานให้ บริษัทปฏิบัติหน้าที่ให้เป็นไปตาม ข้อกำหนดของตลาดหลักทรัพย์และกฎหมาย

(2)
ตรวจสอบการเปิดเผยข้อมูลในรายงานประจำปีของบริษัทฯเกี่ยวกับเรื่องการเลือกใช้นโยบายทางบัญชี
และเมื่อเกิดรายการเกี่ยวโยงกันหรือรายการที่อาจจะมีความขัดแย้งทางผลประโยชน์ให้ถูกต้องและครบถ้วนในงบการเงิน

(3) พิจารณา คัดเลือก ผู้ตรวจสอบบัญชีและเสนอค่าตอบแทน โดยพิจารณาจากความน่าเชื่อถือ
ปริมาณงานความเพียงพอของบุคคลากรที่ทำการตรวจสอบบัญชี
และประสบการณ์ของของผู้ตรวจสอบบัญชี

(4) ประธานกรรมการตรวจสอบหรือกรรมการตรวจสอบ ต้องเข้าร่วมประชุมผู้ถือหุ้นของบริษัทฯ
เพื่อชี้แจงเกี่ยวกับการแต่งตั้งผู้สอบบัญชีและกิจการที่เกี่ยวข้องกับคณะกรรมการตรวจสอบ

(5 )จัดให้มีการประชุมเฉลี่ยอย่างน้อยปีละ 4 ครั้ง
เพื่อพิจารณาเรื่องต่างๆตามที่คณะกรรมการของบริษัทมอบหมาย
และประธานกรรมการตรวจสอบอาจเรียกประชุมคณะกรรมการตรวจสอบเป็นพิเศษได้
หากมีการร้องขอที่จำเป็นและต้องหารือร่วมกันจากกรรมการตรวจสอบ ผู้ตรวจสอบภายใน ผู้สอบบัญชี
หรือ ประธานกรรมการของบริษัทฯ

(6) สอบทานความเสี่ยงที่สำคัญของบริษัทและเสนอแนะวิธีป้องกันเพื่อลดความเสี่ยงนั้น

(7) ดูแลรักษาผลประโยขน์ของผู้ถือหุ้นรายย่อย

(8) ปฏิบัติการอื่นๆตามที่คณะกรรมการบริษัทฯมอบหมาย และตามที่กำหนดไว้ในข้อบังคับของบริษัท

(9 )
ประเมินผลการกำกับดูแลกิจการของคณะกรรมการตรวจสอบตามระเบียบนี้และจัดทำเป็นรายงานเปิดเผยไว้ในรายงานประจำปีของบริษัทฯ

รายงานของคณะกรรมการตรวจสอบ

ในระหว่างรอบปีบัญชี สิ้นสุดวันที่ 31 ธันวาคม 2549
คณะกรรมการตรวจสอบได้มีการประชุมรวมทั้งสิ้น 4 ครั้ง
เพื่อปฏิบัติหน้าที่ตามที่ได้รับมอบหมายจากคณะกรรมการบริษัท
และเพื่อสอบทานระบบการควบคุมภายใน
ตลอดจนรายงานทางการเงินทั้งรายไตรมาสและประจำปีก่อนนำเสนอสู่ที่ประชุมคณะกรรมการบริษัทฯ
การพิจารณาประเด็นต่างๆ กระทำด้วยความเป็นอิสระ โดยได้เชิญผู้บริหารที่เกี่ยวข้อง
และผู้ตรวจสอบภายในเข้าร่วมประชุมตามความจำเป็นของเรื่องที่พิจารณา
และได้รายงานผลการประชุมทุกครั้งให้คณะกรรมการรับทราบอย่างต่อเนื่อง

ในปี 2549
คณะกรรมการตรวจสอบได้พิจารณาทบทวนและเสนอคณะกรรมการบริษัทให้ปรับปรุงระเบียบว่าด้วยคณะกรรมการตรวจสอบเพื่อให้ครอบคลุมบทบาทหน้าที่ของคณะกรรมการตรวจสอบทั้งหมด
โดยสรุปคณะกรรมการตรวจสอบพิจารณาแล้ว
มีความเห็นสอดคล้องกับผู้สอบบัญชีว่างบการเงินของบริษัทฯถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
และมีการเปิดเผยข้อมูลที่เพียงพอ มีระบบควบคุมภายในที่เหมาะสม
และไม่พบประเด็นที่เป็นสาระสำคัญในเรื่องไม่ปฏิบัติตามกฎระเบียบ และข้อกำหนดที่เกี่ยวข้อง
รวมทั้งไม่มีรายการที่เกี่ยวโยงกันหรือรายการที่อาจขัดแย้งทางผลประโยชน์
ในการนี้คณะกรรมการตรวจสอบได้ปฏิบัติหน้าที่โดยอิสระ
ไม่ถูกจำกัดในการเข้าถึงข้อมูลในการตรวจสอบ

สำหรับงบการเงินประจำปี 2550 คณะกรรมการตรวจสอบได้เสนอต่อคณะกรรมการบริษัทฯ
ให้พิจารณาแต่งตั้งบริษัทสอบบัญชีธรรมนิติ จำกัด เป็นผู้สอบบัญชีของบริษัทฯ ต่อเนื่องจากปีที่ผ่านมา
เนื่องจากบริษัทดังกล่าวเป็นบริษัทที่มีชื่อเสียงและมีมาตรฐานการตรวจสอบเป็นที่ยอมรับอย่างกว้างขวาง
การแต่งตั้งผู้สอบบัญชีจะได้นำเสนอต่อที่ประชุมใหญ่สามัญประจำปีของผู้ถือหุ้น ซึ่งจะจัดขึ้นในวันที่ 27
เมษายน 2550 เพื่อให้ความเห็นชอบต่อไป

  (พลเอก ยุทธศักดิ์ ศศิประภา)

ประธานกรรมการตรวจสอบ